«Menswear» og «beauty accessories»!
ERLING LAE, tidligere fylkesmann i Vestfold og tidligere byrådsleder i Oslo Jeg måtte et ærend til sentrum på morgenkvisten, og trengte en kaffekopp etter en varm natt (staves: coffee). Jeg strenet inn på gode gamle Steen@Strøm. Under coffee shop var det Foodcourt. Trolig dreier det seg om mat. Lenger inne var Urban Decay. Har det noe med by å gjøre? Jeg gikk ut, siden vi ikke skal til London riktig ennå. I vinduet mot gaten var det skilt på engelsk om at butikkfolkene hadde reist utenlands for å få tak i klærne de solgte, så det trengte ikke jeg å gjøre. – Da er vel klærne blitt dobbelt så dyre på veien, men til gjengjeld kunne de jo henvendt seg på norsk, mumlet jeg surt og gikk forbi skiltet med «menswear» og «beauty accessories». På veien videre gikk ferden forbi butikker som trodde de henvendte seg til kunder på Manhattan og jeg fikk lyst på is. «Magic icebar» sto det på butikken. Men på motsatt side av gaten var Kaffebrenneriet. Der selger de både kaffe og iskrem (6 forskjellige iskuler, faktisk). Ice cream er kulere enn iskuler og appellerer til flere, mener visst handelsnæringen. Tja ... men det er i alle fall ingen turister som er så tette i pappen at de reiser til Norge for å kjøpe klær når de får samme merkevarer til halve prisen hjemme! Derfor kan klesbutikkene trygt skrive norsk. Selv bor jeg i byområdet med yngst og mest «moderne» befolkning i Oslo, men vi snakker norsk til hverandre likevel. Det er mest praktisk. Heretter skal jeg bare handle varer i butikker med skilt på norsk, men det blir krevende å få tak i bukser (trousers). I morgen drar jeg til Norli bokhandel. De selger bøker som staves med o med strek igjennom. Herlig! – Innlegget er hentet fra forfatterens Facebook-side, og gjengitt her med tillatelse.
Heretter skal jeg bare handle varer i butikker med skilt på norsk.